****Arbeidsplan for Rogaland SV i 2020****

*Vedtatt av årsmøtet 15. -16. februar 2020.*

Arbeidsplanen gjeld for heile Rogaland SV. Både lokallaga og fylkesstyret har ansvar for gjennomføring av planen. Representantskapet skal derfor ha gjennomføring av arbeidsplanen som ei sak på alle møta i løpet av året.

Rogaland SV sin arbeidsplan er dels ei konkretisering av arbeidsplanen for heile partiet, og må sjåast i samanheng med denne. SVs arbeidsplan blir vedtatt og revidert kvart år av landsstyret.

Arbeidsplanen skisserer først nokre langsiktige mål for dei neste fem åra. Resten av planen er ei konkretisering av mål og tiltak i 2020.

2020 er eit ikkje-valår, og dette pregar denne arbeidsplanen. Dette året skal me konsentrera oss om å styrka lokallaga, få fleire aktive medlemmer og ei større breidde blant medlemmene, driva politikkutvikling og gjennomføra stortingsnominasjon.

Samtidig skal me legga grunnlaget for vekst på lengre sikt. Me skal halda fram arbeidet med å utvikla ein "sosialisme på rogalandsk": ein strategi for auka oppslutning om venstresida sine idear i Rogaland, kombinert med ein politikk som svarer på dei utfordringane folk i fylket har.

Arbeidet i 2020 har slik eit langsiktig mål: Å flytta fram SVs posisjonar både politisk og organisatorisk, slik at me rustar oss til å møta dei store utfordringane i vår tid: Ulikheitskrise, miljøkrise og demokratikrise.

## Overordna mål for Rogaland SV 2020-2024:

* SV skal vera eit folkeparti, med høg oppslutning i heile fylket, i både byar og i distrikta, blant både kvinner og menn, og i både arbeidarklassen og middelklassen - ja, i alle samfunnslag.
* SV skal vera ein naturleg alliert for alle som engasjerer seg for sosial rettferd, miljø og folkestyre i lokalsamfunna sine.
* SV skal ha eit tett samarbeid med fagrørsla og interesseorganisasjonar, og ha mange faglege tillitsvalde som aktive medlemmer i partiet.
* Me skal ha lokallag i 20 av dei 23 kommunane i fylket, og eit studentlag ved UiS.
* Rogaland SV skal ha 1400 medlemmer i 2024.
* Me skal ha vidare framgang ved stortingsvalet i 2021 og lokalvalet i 2023.
* SV skal stilla lister i 20 kommunar i 2023, og ha folkevalde i desse kommunane etter valet.

# Del 1. Politisk strategi

Rogaland SV skal i 2020 vidareutvikla strategien "sosialisme på rogalandsk", som handlar om å utvikla eit politisk grunnlag for auka oppslutning på lengre sikt. Tenkinga tar utgangspunkt i det særeigne ved rogalandsk næringsstruktur, og ved rogalandsk identitet og mentalitet. Dei politiske løysingane skal vera relevante svar på dei utfordringane folk i fylket oppfattar at me har, og samtidig svara på ulikheits-, miljø- og demokratikrisa.

## Mål

* Vidareutvikla SVs politikk og få høgare truverd blant folk i fylket på omstillinga til ein grøn og rettferdig økonomi.
* Ha sterkare band til organisasjonar og miljø som står oss nær, med særleg vekt på fagrørsla og miljørørsla.
* Konkretisera ein "sosialisme på rogalandsk".

## Tiltak

* Delta aktivt i arbeidet med ein "grøn ny deal" og i arbeidsprogramprosessen fram mot landsmøtet i 2021.
* Vera tydeleg til stades i folkelege mobiliseringar og engasjement i lokalsamfunn over heile fylket.
* Invitera til diskusjonar om "sosialisme på rogalandsk".
* Styrka og vidareutvikla samarbeidet med fagrørsla, miljørørsla, Nei til EU og andre organisasjonar som står oss nær. Laga samarbeidsavtalar og/eller delta på kvarandre sine møte.
* Bruka 8. mars, 1. mai, 5. juni og 3. desember til å markera SVs politikk på dei aktuelle områda.
* Delta i SVs kampanje hausten 2020, der lokallaga vel ei aktuell lokal sak som utgangspunkt for minst eitt arrangement.
* Bruka tradisjonelle medium og sosiale medium målretta for å nå ut til medlemmer og potensielle veljarar. Heva kvaliteten på det som blir lagt ut på sosiale medium, med større del eigenproduserte saker med eit tydeleg politisk bodskap.
* Ha gode politiske diskusjonar på representantskapsmøta og gjera fleire politiske vedtak der.

# Del 2. Organisatorisk strategi

Rogaland SV skal stå sterkare ved utgangen av året enn ved starten. Fylkesstyret og representantskapet skal i løpet av året konkretisera og følga opp måla og tiltaka i denne planen. Strategien har som grunnprinsipp at alt arbeid er lokalt og må vera lokalt tilpassa, og skal legga til rette for at medlemmer og lokallag kan utveksla idear og erfaringar med kvarandre.

## Mål

* 1000 medlemmer ved årsslutt, det vil seia ein netto vekst på 73 medlemmer.
* Verva minst 140 nye medlemmer i løpet av året.
* Sterkare lokallag, som er synlege politiske aktørar i lokalsamfunna, og med godt fungerande styre.
* Lokallag i 18 kommunar (eitt meir enn i dag) og eit studentlag ved UiS.
* Fleire aktive medlemmer som kjenner og er stolte ambassadørar for SV i lokalsamfunna sine, og som veit korleis dei kan engasjera seg i partiet.
* Større mangfald i bakgrunn blant medlemmene, for eksempel med minoritetsbakgrunn og nedsett funksjonsevne. Fleire fagleg tillitsvalde og fleire studentar som medlemmer.
* Sterkare kontakt mellom fylkesstyret og lokallaga, mellom lokallaga og mellom dei folkevalde i kommunar og på fylkestinget.
* Sterkare økonomi i fylkeslaget.
* Gjennomføra nominasjon til stortingsvalet og planlegga valkampen.

## Tiltak

* Bruka alle representantskapsmøta til å diskutera og planlegga organisasjonsbygginga.
* Arrangera ein lokallagskonferanse våren 2020 for alle som er styremedlemmer i eit lokallag.
* Driva politisk og organisatorisk skulering av medlemmene i lokallaga, med støtte frå fylkeslaget.
* Ringa alle nye medlemmer og ønska dei velkomen til SV. Lokallaga har hovudansvaret for medlemsoppfølginga, med støtte frå fylkeslaget.
* Jobba systematisk med å inkludera (nye) medlemmer og gjera terskelen for å engasjera seg i SV lågare. I dette arbeidet må me mellom anna sjå kritisk på eigen kultur og språkbruk som kan halda potensielle (aktive) medlemmer på avstand.
* Ringa alle medlemmer som ikkje har betalt kontingenten i oktober/november.
* Ha lokallagskontaktar i fylkesstyret som har ansvar for jamnleg kontakt med lokallaga.
* Utnemna ein vervegeneral og gjennomføra ein vervekampanje.
* Ha ein eigen vervekampanje retta mot fagleg tillitsvalde.
* Starta to nye lokallag: Eitt kommunelag og eit studentlag ved UiS.
* Arrangera ei folkevaltsamling for alle folkevalde i september.
* Legga til rette for meir samarbeid og erfaringsutveksling mellom dei folkevalde, mellom anna gjennom ei eiga gruppe på fjesboka og ved å utnemna ein folkevald-koordinator. Alle nye gruppeleiarar skal ha ein fadder som er ein erfaren folkevald.
* Arrangera møte med Solfrid Lerbrekk både i nord- og sørfylket to gonger i løpet av året, der særleg nye medlemmer blir invitert.
* Få fleire medlemmer til å bli faste givarar til Rogaland SV.
* Samarbeida med SU.
* Gjennomføra ein ryddig og inkluderande nominasjonsprosess til stortingsvalet.
* Arrangera nominasjonsmøte i kombinasjon med haustkonferanse i oktober/november 2020. Temaet for konferansen er stortingsvalkamp.

## Vedlegg 1: Arrangementsoversikt 2020/21

|  |  |
| --- | --- |
| 13. -15. mars | Sentral folkevaldkonferanse (Oslo) |
| 21. mars | Representantskapsmøte (Landsstyremøte 27. -28. mars) |
| **18. -19. april** | **Lokallagskonferanse** |
| 25. -26. april | Sentral konferanse i regi av internasjonalt utval og EU/EØS-utvalet (Oslo) |
| 30. mai (NB) | Representantskapsmøte. (Dette er i pinsehelga, men landsstyremøtet er 6. -7. juni.) Alternativt representantskapsmøte på ein vekedag veka før landsstyremøtet. |
| 12. september | Representantskapsmøte (Landsstyremøte 18. -19. september) |
| **26. -27. september** | **Folkevaltsamling** |
| **31. oktober - 1. november** | **Nominasjonsmøte og haustkonferanse** |
| 14. november | Representantskapsmøte (Landsstyremøte 21. -22. november) |
| 9. januar  | Representantskapsmøte (Landsstyremøte 16. -17. januar) |
| Januar | Lokallagsårsmøte |
| 13. -14. februar | Mogleg fylkesårsmøte 2021 |
| 20. -21. februar | Mogleg fylkesårsmøte 2021 |
| 13. mars | Representantskapsmøte (Landsstyremøte 19. -20. mars) |
| 23. -25. april | Landsmøte |

## Datoane blir endeleg avgjort av fylkesstyret eller representantskapet.

## Vedlegg 2: Korleis få 140 nye medlemmer i Rogaland SV i 2020?

|  |  |  |  |
| --- | --- | --- | --- |
| **Lokallag** | **Medl. per 31.12.19** | **% av medllemmene** | **Nye medlemmer i 2019** |
| Eigersund | **36** | 4% | 5 |
| Gjesdal | **19** | 2% | 3 |
| Haugesund | **83** | 9% | 12 |
| Hjelmeland | **12** | 1% | 2 |
| Hå | **25** | 3% | 4 |
| Karmøy | **61** | 7% | 9 |
| Klepp | **26** | 3% | 4 |
| Randaberg | **13** | 1% | 2 |
| Sandnes | **124** | 13% | 19 |
| Sauda | **21** | 2% | 3 |
| Sola | **31** | 3% | 5 |
| Stavanger | **324** | 35% | 49 |
| Strand | **22** | 2% | 3 |
| Suldal | **19** | 2% | 3 |
| Time | **59** | 6% | 9 |
| Tysvær | **24** | 3% | 4 |
| Vindafjord | **25** | 3% | 4 |
| Rogaland (direkte) | **3** | 0% | 0 |
| **Fylket** | **927** | **100%** | **140** |

140 nye medlemmer (bruttotal, før utmeldingar) er ein auke på 15%.

Me har 84 medlemmer som betalte sist i 2018, og som derfor vil gå tapt ved neste årsskifte om dei ikkje betaler. For å nå målet om netto vekst på 73 medlemmer, må me derfor overslagsvis verva 140 nye medlemmer. Får me mange av dei 84 til å betala kontingenten i løpet av året, kan vervemålsettinga justerast ned.